《士贵要予赋水轮因广之幸率介卿同作兼呈郭宰》
宋代·李处权

吴侬踏车茧盈足，用力多而见功少。
江南水轮不假人，智者创功真大巧。
一轮十筒挹且注，循环下上无时了。
四山开闢中沃壤，万顷秧齐绿云绕。
绿云看即变黄云，一岁丰穰百家饱。
今年小荒人菜色，斗易衾稠逮昏晓。
古来善政抑兼并，贫富相通俗淳好。
闭糶待价良忍哉，客主遑遑不相保。
令尹贤於郑子产，视民恐伤心皎皎。
朝来戒谕甚丁宁，令下翕然风偃草。
我今亦有在陈厄，回首田园迹如扫。
他年归计一廛氓，抱瓮甘同汉阴老。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。